Document ID: 32006R1547

32006R1547
L 286/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1547/2006 AL COMISIEI
din 13 octombrie 2006
de stabilire a normelor de aplicare a Regulamentului (CEE) nr. 2204/90 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2204/90 al Consiliului din 24 iulie 1990 de stabilire a normelor generale suplimentare privind organizarea comună a piețelor în sectorul laptelui și produselor lactate în ceea ce privește brânzeturile (1), în special articolul 1 paragraful al doilea, articolul 3 alineatul (3) paragraful al doilea și articolul 5,
întrucât:
(1)
Regulamentul (CEE) nr. 2742/90 al Comisiei din 26 septembrie 1990 de stabilire a normelor de aplicare a Regulamentului (CEE) nr. 2204/90 al Consiliului (2) a fost modificat de mai multe ori și în mod substanțial (3). Este necesar din motive de claritate și de raționalizare, să se codifice regulamentul menționat .
(2)
Articolul 1 primul paragraf din Regulamentul (CEE) nr. 2204/90 prevede că utilizarea cazeinelor și cazeinaților la fabricarea unor brânzeturi se supune unei autorizări prealabile. Trebuie precizate modalitățile practice de eliberare a autorizațiilor respective luând în considerare cerințele în materie de control al întreprinderilor. Este necesar în special să se prevadă o perioadă de valabilitate limitată a autorizațiilor pentru a permite statelor membre să sancționeze nerespectarea dispozițiilor comunitare.
(3)
În temeiul articolului 1 paragraful al doilea din Regulamentul (CEE) nr. 2204/90, trebuie stabilite procente maxime de încorporare a unor cazeine și cazeinați în brânzeturi pe baza unor criterii obiective stabilite ținând seama de ceea ce este necesar din punct de vedere tehnologic. Trebuie fixate procentele respective în special pe baza elementelor furnizate de statele membre. Pentru a facilita controlul respectării acestei dispoziții, este indicat să se aplice aceste procente în mod global și nu pe produs individualizat.
(4)
Articolul 3 alineatul (1) din Regulamentul (CEE) nr. 2204/90 obligă statele membre să instituie un regim de control administrativ și fizic. Trebuie indicate condițiile pe care aceste controale trebuie să le respecte, în special în ceea ce privește frecvența acestora.
(5)
Articolul 3 alineatul (3) din Regulamentul (CEE) nr. 2204/90 prevede că, în cazul utilizării unor cazeine și cazeinați fără autorizație, se plătește o sumă, la 100 kilograme, egală cu 110 % din diferența între valoarea laptelui degresat necesar pentru fabricarea a 100 kilograme de cazeine și cazeinați care rezultă din prețul de piață al laptelui praf degresat, pe de o parte, și prețul de piață al cazeinelor și cazeinaților, pe de altă parte. Trebuie stabilită suma respectivă luând în considerare prețurile constatate pe piețe într-o perioadă de referință.
(6)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
(1) Autorizațiile menționate la articolul 1 din Regulamentul (CEE) nr. 2204/90 sunt eliberate pentru douăsprezece luni la cererea celor interesați, cu condiția ca aceștia să se angajeze în prealabil în scris să respecte și să se supună dispozițiilor articolului 3 alineatul (1) literele (a) și (b), pe de o parte, și litera (c), pe de altă parte, din regulamentul menționat anterior.
(2) Autorizațiile sunt date cu un număr de ordine pe întreprindere pentru aceasta sau, după caz, pentru fiecare secție de producție.
(3) Autorizația poate viza, luând în considerare cererea celui interesat, unul sau mai multe tipuri de brânzeturi.
Articolul 2
(1) Procentele maxime de încorporare prevăzute la articolul 1 paragraful al doilea din Regulamentul (CEE) nr. 2204/90 sunt prevăzute de anexa I la prezentul regulament. Acestea se aplică producției de tipuri de brânzeturi indicate de prezenta anexă, realizată de întreprinderea sau secția de producție în cauză într-o perioadă de șase luni.
(2) Lista produselor prevăzută de anexa I, precum și procentele maxime referitoare la acestea sunt modificate pe baza cererilor motivate, care justifică necesitatea tehnologică a unui adaos de cazeine și cazeinați.
Articolul 3
(1) Evidența operativă a mărfurilor, menționată la articolul 3 alineatul (1) litera (b) din Regulamentul (CEE) nr. 2204/90, cuprinde informațiile privind în special originea, compoziția și cantitatea de materii prime folosite la fabricarea brânzeturilor. Statele membre pot solicita prelevarea de eșantioane pentru a verifica informațiile respective. Statele membre se asigură de respectarea confidențialității informațiilor adunate de la întreprinderi.
(2) Controalele prevăzute la articolul 3 alineatul (1) litera (c) din Regulamentul (CEE) nr. 2204/90 trebuie să răspundă următoarelor condiții:
(a)
cel puțin 30 % din întreprinderile supuse autorizării sunt controlate în fiecare trimestru;
(b)
fiecare întreprindere supusă autorizării este controlată cel puțin o dată pe an, întreprinderile care produc mai mult de 300 de tone de brânzeturi pe an fiind controlate de cel puțin două ori.
(3) Comisiei i se notifică de către statele membre cazurile în care cazeinele și/sau cazeinații au fost utilizați fie fără a se respecta procentele autorizate, fie fără autorizație, în termen de o lună de la constatarea infracțiunii.
Articolul 4
(1) Suma datorată în aplicarea articolului 3 alineatul (3) din Regulamentul (CEE) nr. 2204/90 este egală cu 22,00 EUR per 100 kilograme de cazeine și/sau cazeinați.
(2) Sumele astfel recuperate sunt vărsate organismelor sau agențiilor de plată și înscrise de către acestea ca deduceri din cheltuielile finanțate de secțiunea „Garanție” a Fondului European de Orientare și Garantare Agricolă.
Articolul 5
Pe lângă comunicările în temeiul articolului 3 alineatul (2) din Regulamentul (CEE) nr. 2204/90, Comisiei i se comunică de către statele membre, înainte de sfârșitul fiecărui trimestru, următoarele informații privind trimestrul precedent:
(a)
numărul de autorizații eliberate și/sau retrase;
(b)
cantitățile de cazeine și cazeinați declarate în conformitate cu aceste autorizații, distribuite în funcție de diferitele tipuri de brânzeturi.
Articolul 6
Regulamentul (CEE) nr. 2742/90 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa III.
Articolul 7
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 octombrie 2006.

Labels: 10
0
17
15